**Lietas par iekšlietu ministra lēmuma par aizliegumu ieceļot Latvijā Eiropas Savienības pilsoņiem piekritība**

Lietas par Eiropas Savienības pilsoņa iekļaušanu to personu sarakstā, kurām ieceļošana Latvijā ir aizliegta, atbilstoši Imigrācijas likuma 61. panta sestajai daļai, izskata Administratīvā apgabaltiesa, jo likumam hierarhiski ir augstāks juridiskais spēks iepretim Ministru kabineta (šajā gadījumā Ministru kabineta 2011. gada 30. augusta noteikumu Nr. 675 „Kārtība, kādā Savienības pilsoņi un viņu ģimenes locekļi ieceļo un uzturas Latvijas Republikā” 69.punkts) noteikumiem.

**Latvijas Republikas Senāta
Administratīvo lietu departamenta
2025.gada 21.jūlija**

**LĒMUMS**

**Nr. 5-7/1/2025[[1]](#footnote-1)**

 ECLI:LV:AT:2025:0721.1.1.L

Senāta Administratīvo lietu departamenta senatore Dz. Amerika pārbaudīja [pers. A] pieteikumu.

**Aprakstošā daļa**

[1] Ar iekšlietu ministra 2025.gada 24.aprīļa lēmumu Nr. 1-61/98/25, pamatojoties uz Imigrācijas likuma 61.panta pirmās daļas 2.punktu un Ministru kabineta 2011.gada 30.augusta noteikumu Nr. 675 „Kārtība, kādā Savienības pilsoņi un viņu ģimenes locekļi ieceļo un uzturas Latvijas Republikā” (turpmāk – noteikumi Nr. 675) 63.punktu, pieteicēja [pers. A] iekļauta to ārzemnieku sarakstā, kuriem ieceļošana Latvijas Republikā aizliegta. Lēmumā norādīts, ka saskaņā ar noteikumu Nr. 675 69.punktu lēmumu var pārsūdzēt Administratīvajā apgabaltiesā.

[2] Pieteicēja iekšlietu ministra lēmumu citstarp pārsūdzējusi Senātā. Pieteicēja uzskata, ka pieteikums ir piekritīgs Senātam šādu apsvērumu dēļ:

[2.1] Pieteicēja citstarp ir Eiropas Savienības pilsone.

[2.2] Noteikumi Nr. 675 skaidri nosaka, ka lēmumu, kas pieņemts attiecībā uz Eiropas Savienības pilsoni, var pārsūdzēt Senātā.

[2.3] 2021.gada 2.septembra grozījumi Imigrācijas likuma 61.panta piektajā daļā, kas maina strīdu izšķiršanas kārtību, paredzot, ka turpmāk strīdi izšķirami Administratīvajā apgabaltiesā, nevis Senātā, nav attiecināmi uz Eiropas Savienības pilsoņiem, jo Imigrācijas likuma 2.1pantā ir skaidri norādīts, ka Imigrācijas likuma 61.pants neietilpst tajā tiesiskajā regulējumā, kas attiecināms uz Eiropas Savienības pilsoņiem.

[2.4] Strādājot pie likumprojekta „Savienības pilsoņu un viņu ģimenes locekļu ieceļošanas un uzturēšanās Latvijas Republikā likuma”, lai aizstātu noteikumus Nr. 675, anotācijā uzsvērts, ka regulējums par ārzemniekiem un Eiropas Savienības pilsoņiem nav jāiekļauj vienā likumā, jo atzīts, ka trešo valstu pilsoņu un Eiropas Savienības pilsoņu ieceļošanu regulējošās normas ir pārāk atšķirīgas.

Lai gan minētā likumprojekta 65.pantā bija paredzēts noteikt pārsūdzību Administratīvajā apgabaltiesā, attiecīgais likumprojekts vairāk kā trīs gadus nav ticis virzīts izskatīšanai Saeimā 2.lasījumā, tādējādi saglabājoties noteikumos Nr. 675 norādītajai kārtībai, ka lēmums pārsūdzams Senātā.

[2.5] Arī citi normatīvie akti paredz Senāta kompetenci izskatīt lietas kā pirmās instances tiesai gadījumos, kad runa ir par valsts drošības vai sabiedriskās kārtības apdraudējumu. Līdz ar to kopumā likumdevējs nav izšķīries par to, ka Senāts vairs nevienā gadījumā nav kompetentā tiesa, kura izšķir strīdus par iekšlietu ministra lēmumiem, kas ir pamatoti ar valsts drošības vai sabiedriskās kārtības apdraudējumu.

**Motīvu daļa**

[3] Noteikumu Nr. 675 63.punkts paredz: ja Savienības pilsonis vai viņa ģimenes loceklis, uzturoties Latvijas Republikā, būtiski apdraud valsts drošību vai sabiedrisko kārtību, iekšlietu ministrs, pamatojoties uz Imigrācijas likuma 61.panta pirmo daļu, pieņem lēmumu par viņa iekļaušanu to ārzemnieku sarakstā, kuriem ieceļošana Latvijas Republikā aizliegta, un nosaka viņam ieceļošanas aizliegumu Latvijas Republikā uz laiku līdz trim gadiem.

Šo noteikumu 69.punktā noteikts, ka lēmumu par iekļaušanu sarakstā mēneša laikā pēc tā saņemšanas Savienības pilsonim vai viņa ģimenes loceklim ir tiesības pārsūdzēt Latvijas Republikas Augstākās tiesas Senāta Administratīvo lietu departamentā.

Vienlaikus Imigrācijas likuma 61.panta sestā daļa paredz, ka ārzemniekam, par kuru pieņemts lēmums saskaņā ar šā panta pirmo daļu, ir tiesības to pārsūdzēt Administratīvajā apgabaltiesā.

Imigrācijas likuma 61.panta pirmā daļa noteic, ka iekšlietu ministrs lemj par ārzemnieka iekļaušanu sarakstā, ja pastāv kāds no normā uzskaitītajiem apstākļiem.

Iekšlietu ministra lēmumā norādīts, ka to var pārsūdzēt Administratīvajā apgabaltiesā, savukārt pieteicēja uzskata, ka lēmums ir pārsūdzams Senātā.

Līdz ar to vispirms ir pārbaudāms, kas ir piekritīgā tiesa situācijā, kad iekšlietu ministrs lemj par Eiropas Savienības pilsoņa ieļaušanu sarakstā, tā kā tikai piekritīgā tiesa ir kompetenta izlemt, vai pieteikums ir pieņemams.

[4] Senātā šāds jautājums jau vienreiz ir aplūkots, kā rezultātā nonākts pie secinājuma, ka lietas, kas saistās ar Eiropas Savienības pilsoņa iekļaušanu sarakstā, izskata Administratīvā apgabaltiesa. Šis secinājums balstīts uz apsvērumu, ka piemērojamās tiesību normās ir konstatējama pretruna, kādēļ atbilstoši Administratīvā procesa likuma 15.panta sestajai daļai ir piemērojams likums, kam iepretim Ministru kabineta noteikumiem ir augstāks juridisks spēks (*Senāta 2022.gada 19.augusta lēmums lietā Nr. 5-7/2-2022,* [*ECLI:LV:AT:2022:0819.1.1.L*](https://manas.tiesas.lv/eTiesasMvc/eclinolemumi/ECLI%3ALV%3AAT%3A2022%3A0819.1.1.L)). Proti, minētajā Senāta lēmumā konstatēts, ka no 2021.gada 27.septembra ir mainījusies kārtība iekšlietu ministra lēmuma pārsūdzēšanai, ar kuru persona iekļauta to ārzemnieku sarakstā, kuriem ieceļošana Latvijas Republikā aizliegta, pamatojoties uz kādu no Imigrācijas likuma 61.panta pirmajā daļā uzskaitītajiem iemesliem. Šāda lēmuma tiesiskuma kontrole nodota Administratīvās apgabaltiesas, ne vairs Senāta Administratīvo lietu departamenta kompetencē. Lai arī Imigrācijas likuma 2.1panta pirmā daļa noteic, ka uz Savienības pilsoņiem un viņu ģimenes locekļiem attiecas citstarp šā likuma 65.1pants, kas nosaka kārtību, kādā Administratīvā apgabaltiesa izskata lietu, kas ierosināta, pamatojoties uz pieteikumu par šā likuma 61.panta pirmajā daļā minēto lēmumu, tomēr noteikumu Nr. 675 69.punktā attiecīgi grozījumi nav izdarīti. Tādējādi konstatēta pretruna Imigrācijas likuma 61.panta sestajā daļā un 65.1panta pirmajā daļā un noteikumu 69.punktā noteiktajā iekšlietu ministra lēmuma pārsūdzēšanas kārtībā, proti, tas pārsūdzams Administratīvajā apgabaltiesā vai Senāta Administratīvo lietu departamentā. Senāta lēmumā atzīts: tā kā likumam hierarhiski ir augstāks juridiskais spēks iepretim Ministru kabineta noteikumiem, piemērojamas ir likuma normas. Tas nozīmē, ka iekšlietu ministra lēmums ir pārsūdzams Administratīvajā apgabaltiesā, kā to paredz Imigrācijas likuma 61.panta sestā daļa.

Senatore konstatē, ka Administratīvajā apgabaltiesā ir izskatītas arī citas lietas par Eiropas Savienības pilsoņu iekļaušanu sarakstā (piemēram, *Administratīvās apgabaltiesas 2022.gada 20.decembra spriedums lietā Nr. A43-0043-22/10,* [*ECLI:LV:ADAT:2022:1220.A43004322.4.S*](https://manas.tiesas.lv/eTiesasMvc/eclinolemumi/ECLI%3ALV%3AADAT%3A2022%3A1220.A43004322.4.S)).

Ievērojot minēto, pieteicējas pieteikumā minētie argumenti par lietas piekritību Senātam ir noraidāmi. Arī šā lēmuma 2.4.punktā atreferētais arguments nepelna ievērību, jo tas, ka likumdevējs ir norādījis uz regulējumu attiecībā uz ārzemniekiem un Eiropas Savienības pilsoņiem atšķirīgo raksturu, nav tomēr bijis šķērslis likumprojektā norādīt, ka arī attiecībā uz Eiropas Savienības pilsoņiem pieņemtie lēmumi ir pārsūdzami Administratīvajā apgabaltiesā.

[5] Ievērojot minēto, iekšlietu ministra 2025.gada 24.aprīļa lēmums Nr. 1‑61/98/25 ir pārsūdzams Administratīvajā apgabaltiesā.

Administratīvā procesa likuma 191.panta piektā daļa noteic: ja lieta, par kuru iesniegts pieteikums, nav piekritīga šai tiesai, tā pieteikumu pārsūta piekritīgajai tiesai.

Vienlaikus pati pieteicēja pieteikumā norādījusi (pieteikuma 13.punkts), ka jau ir iesniegusi analogu pieteikumu Administratīvajai apgabaltiesai. Tas nozīmē, ka senatorei, ņemot vērā procesuālās ekonomijas principu un lietderības apsvērumus, nav pamata nosūtīt pieteicējas Senātā iesniegto pieteikumu Administratīvajai apgabaltiesai, jo pretējā gadījumā tas nozīmētu, ka apgabaltiesai būtu jālemj arī par šo pieteikumu. Taču, kā redzams, pieteicējas mērķis nav iesniegt tiesā divus vienādus pieteikumus. Līdz ar to senatore lemj tikai par to, kam ir piekritīga konkrētā lieta.

**Nolēmuma daļa**

Pamatojoties uz Imigrācijas likuma 61.panta sesto daļu, senatore

**nolēma**

atzīt, ka [pers. A] pieteikums par iekšlietu ministra 2025.gada 24.aprīļa lēmumu Nr. 1-61/98/25 ir piekritīgs Administratīvajai apgabaltiesai.

Lēmums nav pārsūdzams.

1. Judikatūras nolēmumu arhīvā pievienots kā SKA-5-7.1/2025 [↑](#footnote-ref-1)